A. Behov for handling

Hvorfor? Hvad er problemstillingen?

Færdigheder og uddannelse er afgørende for at styrke EU's bæredygtige konkurrenceevne, støtte et opsving med høj beskæftigelse efter covid-19-pandemien og sikre en socialt retfærdig digital og grøn omstilling. I handlingsplanen for den europæiske søjle for sociale rettigheder, som Det Europæiske Råd har hilst velkommen, anerkendes dette ved at fastsætte et overordnet mål om, at mindst 60 % af alle voksne bør deltage i efteruddannelse hvert år i 2030.

Deltagelsen i voksenuddannelse lå imidlertid kun på 37,4 % i 2016 og vil ikke nå 2030-målet, hvis de seneste tendenser fortsætter. Desuden er voksnes deltagelse i læring ulige på tværs af medlemsstaterne og grupper af voksne, og i en situation med et arbejdsmarked i hastig forandring bliver voksne, der kun deltager i begrænset omfang, mere sårbare. To hovedproblemer fører til en lav og ulige andel af voksne, der deltager i læring:

-Den enkelte modtager ikke tilstrækkelig finansiel støtte til uddannelse. Dette skyldes hovedsagelig et lavt investeringsniveau, manglende dækning af visse grupper af voksne og typer af uddannelse, hindringer for at afsætte tid til uddannelse og fragmentering af støtten.

-Den enkeltes incitament og motivation til at uddanne sig er utilstrækkelig. Dette hænger sammen med borgernes begrænsede bevidsthed om deres egne uddannelsesbehov, begrænset gennemsigtighed i uddannelsestilbud, usikkerhed om kvaliteten og anerkendelsen af et uddannelsesprogram og utilstrækkelig tilpasning af tilbud til individuelle behov.

Hvilke resultater forventes der af initiativet?

Initiativets overordnede mål er at støtte medlemsstaternes reformer for at give voksne mulighed for at deltage i uddannelse med henblik på at øge deltagelsen og mindske manglen på færdigheder. Initiativet bidrager dermed til EU's mål om at fremme en social markedsøkonomi med høj konkurrenceevne med henblik på fuld beskæftigelse og sociale fremskridt. Det har navnlig til formål at:

-lukke huller i de eksisterende støtteordninger, således at alle voksne har adgang til støtte til uddannelse, herunder i forbindelse med erhvervsskift og uanset deres arbejdsmarkedsstatus eller beskæftigelsesmæssig status

-øge den enkeltes incitament og motivation til at søge uddannelse. Det indgår i den bredere vifte af foranstaltninger under den europæiske dagsorden for færdigheder.

Hvad er merværdien ved at handle på EU-plan?

Tiltagene på EU-plan er begrundet i EU's politiske målsætning om at have en veluddannet arbejdsstyrke for at fremme virksomhedernes konkurrenceevne og innovation med henblik på bæredygtig vækst og vores økonomis modstandsdygtighed i en situation med fremskyndede grønne og digitale omstillinger. Et EU-initiativ støtter, koordinerer og fremskynder den nationale indsats gennem udveksling af god praksis og fremme af innovative tilgange til fælles udfordringer. Det kan også bidrage til at skabe forventninger om, at alle interessenter vil bidrage til og drage fordel af en veluddannet arbejdsstyrke i EU som et fælles aktiv. Det kan øge kvaliteten og gennemsigtigheden af uddannelsesmarkederne i hele EU til gavn for enkeltpersoner og virksomheder på det indre marked og den frie bevægelighed.

B. Løsninger

Hvilke lovgivningsmæssige og ikkelovgivningsmæssige løsninger er overvejet? Foretrækkes en bestemt løsning frem for andre? Hvorfor?

I vurderingen blev der overvejet en række løsninger, som var forskellige med hensyn til metode til gennemførelse af uddannelsesrettigheder (uddannelsesvouchere eller personlige konti), målgruppens størrelse og den enkeltes frihed til at vælge uddannelsesmuligheder.

Den foretrukne løsning er at give alle voksne i den erhvervsaktive alder uddannelsesrettigheder i form af personlige konti, hvor beløbene gradueres efter støttebehov, og den enkelte får mulighed for frit at vælge mellem uddannelsesmuligheder, der er kendetegnet ved et kvalitetsniveau, arbejdsmarkedsrelevans og anerkendelse, som sikres ved deres optagelse i et offentligt register. Denne løsning opfylder mest effektivt initiativets mål, da den:

-mindsker mangler i støtten betydeligt

-sikrer, at en individuel ret til uddannelse kan overføres

-øger tilpasningen af uddannelsen til individuelle behov.